## Iepirkuma komisijas

2017. gada 7.jūlija komisijas sēdē sniegtās atbildes uz uzdotajiem jautājumiem par iepirkumu

**„Projekta identitātes vizuālā noformējuma izgatavošana un informatīvo drukāto materiālu (bukletu) un informatīvo plakātu drukāšana”**

ID Nr. NVA 2017/18\_ESF

1. **jautājums:**

Izvērtējot iepirkuma finanšu piedāvājumu formu, nonācām pie secinājuma, ka piedāvātajā variantā nav iespējams objektīvi aprēķināt izmaksas. Iemesls tam ir vajadzība visus darbus - ražošanu, dizainu, maketēšanu, administratīvās izmaksas u.tml. iekļaut vienas vienības cenā, taču šo vienību kopējais skaits nav konkrēti noteikts, bet variējas pat ar 2000 vienību starpību.

**Atbilde:**

Iepirkuma Nolikuma 2.pielikuma “Tehniskā specifikācija – tehniskais piedāvājums” (turpmāk – TS) 3.punktā katram Preču veidam ir norādīta konkrēta tirāža vai bukletu gadījumā - tirāžas intervāls. Pretendentam ir tiesības noteikt tādu katras Nolikuma 4.pielikumā “Finanšu piedāvājums” norādīto Preču vienas vienības cenu, par kādu pretendents ir gatavs izgatavot un piegādāt Preci konkrētā tirāžā vai norādītajos tirāžas intervālos. Pasūtītājs, ņemot vērā Nolikumā norādīto maksimālo līguma summu un pretendenta piedāvāto cenu, veiks pasūtījumu tikai TS norādītajā Preces tirāžā vai tirāžas intervāla robežās.

Iepirkuma komisija vērš pretendenta uzmanību, ka katras Preces vienas vienības izmaksās jāiekļauj visas pretendenta jautājumā pieminētās izmaksas, kā arī materiālu iegādes, Preces piegādes Pasūtītājam un citas ar Preces izgatavošanu saistītās izmaksas.

1. **jautājums:**

Vai iepirkuma 2.pielikuma sadaļā Nr.3 "Preču veidi" 3.1. punktā krāsas un drukas specifikācija "vismaz 3 dažādās krāsās" nozīmē, ka norādītā tirāža sadalās 3 daļās, kur katra ir savā krāsā?

**Atbilde:**

Iepirkuma Nolikuma 2.pielikuma “Tehniskā specifikācija – tehniskais piedāvājums” 3.1.; 3.2. un 3.3. punktos specifikācija “vismaz 3 dažādās krāsās” nozīmē, ka katrā Preču veidā katra izstrādājuma mākslinieciskā noformējuma piedāvājumā jāizmanto vismaz 3 dažādas krāsas, tas ir, tam jābūt krāsainam. Netiks akceptēti 3 dažādi mākslinieciskā noformējuma maketi, kur katrs piedāvājums būs vienkrāsains, bet katrs savā krāsā.

1. **jautājums:**

Pie stāvstendiem (rollup baneriem) minēts A4 formāts, kā tas ir domāts?

**Atbilde:**

Ar Iepirkuma Nolikuma 2.pielikuma “Tehniskā specifikācija – tehniskais piedāvājums” 3.3. punktā norādīto Roll-Up stāvstendu A4 izmērā domāts uz galda novietojams Mini Roll-Up tipa reklāmas stends.

1. **jautājums:**

Vai transportēšanas somas visiem stāvstendiem nepieciešamas (6.gb)?

**Atbilde:**

Iepirkuma Nolikuma 2.pielikuma “Tehniskā specifikācija – tehniskais piedāvājums” 3.3. punktā norādītās transportēšanas somas paredzētas katram no izstrādājumiem, tātad 6 gab. Mini Roll-Upp (A4) gadījumā par transportēšanas somu var tikt uzskatīts oriģinālais izstrādājuma iepakojums, ja tas paredzēts izstrādājuma drošai transportēšanai.